<classify> KAMPUNI ya Barrick Gold imemhakikishia Rais John Magufuli kuwa hakuna kitakachokwenda tofauti na makubaliano yaliyofi kiwa awali ya kuilipa Tanzania kifuta machozi cha dola milioni 300 sambamba na kuwepo na mgawanyo wa sawa wa asilimia 50 kwa 50 wa mapato ya kiuchumi, yatokanayo na mauzo ya madini.Hayo yaliwekwa wazi Ikulu jijini Dar es Salaam jana na Ofisa Mwendeshaji Mkuu wa Kampuni ya Barrick Gold anayeshughulikia Afrika na Mashariki ya Kati, Dk Willem Jacobs aliyekutana na kufanya mazungumzo na Rais Magufuli.Kwa mujibu wa taarifa kutoka kwa Mkurugenzi wa Mawasiliano ya Rais, Ikulu, jana, Dk Willem aliyeongozana na washauri wa Barrick Gold Corporation, Rich Haddock, Duncan Bullivant na Wicus du Preez alimwambia Rais Magufuli kuwa makubaliano ya Oktoba 19, mwaka 2017 yatatekelezwa kikamilifu. Alisema utekelezaji huo, utafanywa kwa kuzingatia pia kuwa Barrick wameungana na kampuni kubwa ya uchimbaji dhahabu ya Rand Gold ya Afrika Kusini katika umiliki, uwekezaji na menejimenti.Mimi ni mwafrika na sisi sote ni waafrika, anachokifanya Rais Magufuli ni sahihi, anahakikisha utajiri wa rasilimali uliopo unawanufaisha watanzania na ndio maana tupo hapa kwa sababu tunakubaliana naye,alisema Dk Jacobs. Aliongeza kuwa hakuna tofauti itakayotokea kwenye makubaliano yaliyofikiwa awali, ambayo yaliongozwa na Mwenyekiti Mtendaji wa Barrick Gold Corporation, Profesa John Thornton ikiwemo kampuni hiyo ya Barrick kuilipa serikali ya Tanzania kifuta machozi cha Dola milioni 300 sawa na Sh bilioni 682.5.Aidha, alisema wataendelea kuwekeza kwa ubia na serikali ya Tanzania na mgawanyo wa mapato ya kiuchumi kwa uwiano wa asilimia 50 kwa 50 kati ya pande hizo mbili. Nampongeza Rais Magufuli kwa jitihada zake za kusimamia maslahi ya Watanzania katika rasilimali za nchi yao na mimi kama Mwafrika naunga mkono juhudi hizi kwa kuwa ndio mwelekeo sahihi ambao nchi za Afrika zinapaswa kuufuata, alisisitiza Dk Jacobs.Dk Jacobs alisema; Na hivi ndivyo sisi Waafrika tunapaswa kufanya kwa rasilimali zetu na sisi tunahakikisha tunafanya kazi vizuri na serikali na jamii kulinda rasilimali hizi, kumbuka rasilimali hizi ni za wananchi, jukumu langu kama mwekezaji ni kubadili hayo madini kuwa kodi na ajira kwa Tanzania na pia kampuni yangu kupata faida yake halali,alisema Dk Jacobs.Akizungumzia muungano wa kampuni wa Rand Gold na Barrick Gold, alisema hivi sasa kampuni ya Barrick Gold imekuwa kampuni kubwa inayoongoza kwa umiliki wa rasilimali za dhahabu duniani huku ikilimiki rasilimali tano kati ya 10. Aidha, kutokana na uwezo huo, Kampuni ya Barrick sasa imeweza kujiimarisha zaidi kiuwekezaji na utaalamu na ipo tayari kushirikiana na Tanzania kuhakikisha rasilimali ya dhahabu iliyopo inaleta faida kwa pande zote mbili, yaani Watanzania na mwekezaji.Kwa upande wake, Waziri wa Katiba na Sheria, Profesa Palamagamba Kabudi ambaye ameongoza timu ya majadiliano kwa niaba ya serikali ya Tanzania na Kampuni ya Barrick Gold, alisema nyaraka za makubaliano hayo zimekamilika na kinachosubiriwa ni utekelezaji wa makubaliano hayo, yaliyopangwa kukamilika Machi mwaka huu.Baada ya muungano wao Rand Gold na Barrick Gold Corporation hii sasa ni timu mpya na tumewaona ni watu ambao sasa wapo tayari kutekeleza yale yote yaliyokubaliwa na sasa ni kwa kila pande kwenda kwenye vyombo vyake vinavyohusika kufanya ya mwisho ili utekelezaji ufanyike,alisema Profesa Kabudi.  <topic>: KITAIFA 